Exclusiv. Dănuț Lupu cere să fie eliberat condiționat. Decizia, în pronunțare. Video
- Moraru Iulia
- 7 martie 2024, 11:32
Încarcerat din octombrie 2023, Dănuț Lupu, fost jucător de fotbal, a fost condamnat la o pedeapsă de șapte luni și zece zile de închisoare pentru conducere fără permis. Acesta a depus recent o cerere pentru eliberare condiționată, iar decizia în acest sens este în așteptare.
Exclusiv. Dănuț Lupu a menționat printre argumentele sale și faptul că a fost parte din echipa națională la Campionatul Mondial de Fotbal din 1990.
"Regret fapta, doresc să mă întorc acasă alături de ai mei", ar fi spus fostul fotbalist.
Dănuț Lupu vrea să fie eliberat din închisoare
Apărătoarea fostului fotbalist a solicitat aprobarea cererii de eliberare condiționată propusă de comisia penitenciarului.
Acesta a executat 148 de zile de închisoare, depășind cu mult fracțiunea necesară pentru regimul semideschis. De asemenea, a achitat toate datoriile către stat și cheltuielile de judecată.
"Nu a fost sancționat în penitenciar, ci mai mult a fost recompensat. A participat la toate întâlnirile de integrare Socială în ianuarie-martie. A lucrat și a câștigat 11 zile ceea ce i s-au adăugat la executare. Aparținătorii l-au susținut moral și material.
Se va reintegrare în societate și nu va mai greși", a spus avocata sa, Ingrid Miclăuș.
Fostul jucător are o propunere de la Dinamo pentru a fi director sportiv
În cerere adresată judecătorilor, avocata a mai susținut că Dănuț Lupu are o propunere din partea Dinamo să devină director sportiv și, mai mult decât atât, fostul fotbalist trebuie să facă o operație pentru afecțiunea de care suferă.
De asemenea, s-a cerut să se ia în seamă avizul favorabil dat de Penitenciarul Rahova în cazul său.
În replică, procurorul a cerut ca cererea condamnatului să fie respinsă, având în vedere că a mai beneficiat de clemență o dată.
"Regret nespus de mult fapta pe care am făcut-o și îmi pare rău pentru ceea ce am făcut", a spus Dănuț Lupu.
Danut Lupu a primit o condamnare cu executare deoarece, în momentul în care a fost prins conducând fără permis, se afla în perioada de supraveghere a unei pedepse anterioare.
Acest aspect "indică un grad relativ ridicat de pericol social", a subliniat motivarea emisă de Curtea de Apel București.